"S-au mai găsit ambalaje de seminţe de canabis, cumpărate din afara ţării. Proprietarul garsonierei ştia că pe chiriaşul său îl cheamă Ioan Lungu, numai că în urma cercetărilor efectuate s-a descoperit că era un nume fals. Însă pe factura de cumpărare a seminţelor de canabis apărea acelaşi nume, Lungu, precum şi numărul de telefon pe care îl cunoştea şi proprietarul garsonierei. Seminţele fuseseră comandate pe internet şi livrate cu curier rapid. Tânărul a fost identificat şi şi-a recunoscut fapta, însă doar pe jumătate"

Totul a pornit de la nişte yale schimbate la garsoniera pe care o închiriase în cartierul Plevna din Dorohoi. Proprietarul garsonierei nu mai reuşea să-l contacteze telefonic pentru a-i cere restanţele la chirie, astfel că s-a dus la garsonieră. Când să intre în casă, omul a constatat că butucii yalelor de la uşă fuseseră schimbaţi. A forţat uşa, a pătruns în garsonieră şi... surpriză!În interior se desfăşura o adevărată seră în care se dezvoltau plante. Speriat, dorohoianul a sunat la 112 şi a alarmat anchetatorii. La cercetarea de la faţa locului au participat şi procurorii DIICOT şi nu a fost deloc greu să-şi dea seama ce se petrecea în garsonieră.Bărbatul îşi achiziţionase o instalaţie cu lampă halogenă, ventilator cu filtru de aer, un întreg sistem pentru accelerarea dezvoltării plantelor de canabis. În seră erau trei plante, din care două ajunseseră la maturitate şi una cu inflorescenţă, iar lângă instalaţie anchetatorii au mai găsit câteva ghivece ale căror plante fuseseră deja recoltate., povestesc anchetatorii.Dorohoianul a susţinut că plantele erau numai pentru consum propriu, dar probele le-au indicat anchetatorilor că suspectul nu avea posibilitatea financiară de a investi în seră fără un capital obţinut din comercializarea de canabis. Mai mult, în urma evaluării specifice, s-a constatat că dorohoianul nu era consumator, deşi le spusese anchetatorilor că fumează drogul, mai ales toamna.În total, în garsonieră s-au găsit 20 de grame de canabis. Dorohoianul a fost trimis în judecată, urmând ca magistraţii să decidă când va începe efectiv judecarea dosarului.Canabis este denumirea generică pentru drogul psihoactiv cunoscut ca marijuana. Denumirea ştiinţifică a plantei canabis este "canabis sativa". Potrivit unui raport al Natiunilor Unite, canabisul a fost drogul cel mai produs, traficat şi consumat iîn 2010. În acel an, între 119 şi 224 de milioane de adulţi din întreaga lume l-au consumat. Conform studiilor, canabisul afectează negativ capacitatea de învăţare şi memoria, iar daunele persistă mult timp după ce efectele drogului dispar. Consumul de canabis favorizează instalarea bolilor respiratorii apărute ca urmare a fumatului, cum ar fi cancerul pulmonar. De asemenea, consumul este asociat cu scaderea libido-ului şi a fertilităţii şi cu o formă agresivă de cancer testicular la consumatorii tineri. Dozele ridicate de canabis pot cauza stări de panică sau psihoză. Unele persoane au reacţii psihotice violente sau suferă de atacuri de panică atunci când sunt sub influenţa drogului.